Измените и дополнувањата на Законот за заштита на потрошувачите при договори за потрошувачки кредит се во насока на усогласување на постојниот закон со Законот за општата управна постапка.

Со членот 1 од Предлог законот се врши пренесување на надлежноста за донесување на управните акти од функционерот на органот министерот за економија на Министерството за економија и се прецизираат документите кои овластеното службено лице од Министерството за економија ќе ги прибавува по службена должност при издавање на дозвола за одобрување на потрошувачки кредити. Исто така, во овој член се утврдува и обврска министерот за економија да ја пропише формата и содржината на барањето за издавање на дозвола за одобрување на потрошувачки кредити.

Со членот 2 од Предлог законот се брише членот 22 во кој е уредена постапката за постапување на надлежните органи доколку министерот за економија не ја издаде дозвола за одобрување на потрошувачки кредити во утврдениот рок. Бришењето на членот 22 е во согласност со Закон за општата управна постапка и со одредбите на овој закон кој целосно ја уредува постапката во случај да не се донесе односно издаде бараното одобрение.

Со членовите 3, 4, 5, 6, 7 и 8 од Предлог законот се врши пренесување на надлежноста во постапката при донесување на управните акти од министерот за економија на Министерството за економија.

Со членот 9 од Предлог законот се воведуваат глоби за овластеното службено лице во Министерството за економија ако не одлучи по барањето за добивање на дозвола за одобрување на потрошувачки кредит, овластеното службено лице ако во рок од 3 дена не ги побара документите од надлежниот јавен орган и за овластеното службено лице од јавниот орган доколку во рок од три дена не ги достави бараните документи.

Со членовите 10, 11 и 12 се уредени преодните и завршни одредби во кои се уредува постапувањето по започнатите постапки за издавање на одобрение, донесувањето на подзаконскиот акт и влегувањето во сила на овој закон.